শুনানিতে ডাক পেলেন কাকলি ঘোষ দস্তিদারের পরিবারের সদস্যরা!

ওয়েব ডেস্ক : খসড়া তালিকায় নাম নেই। সেই কারণে এবার শুনানিতে ডাক পেলেন তৃণমূল সাংসদ কাকলি ঘোষ দস্তিদারের (Kakoli Ghosh Dastidar) পরিবারের সদস্যেরা। জানা গিয়েছে, তার মধ্যে রয়েছেন তৃণমূল সাংসদের মা ইরা মিত্রও (৯০)। এছাড়া, কাকলির দুই ছেলে বিশ্বনাথ দস্তিদার ও বৈদ্যনাথ দস্তিদারকেও ডাকা রয়েছে। এছাড়া ডাকা হয়েছে, তৃণমূলের চিফ হুইপ-এর ছোট বোন পিয়ালি মিত্রকে।

জানা গিয়েছে, বিশ্বনাথ দস্তিদার ও বৈদ্যনাথ দস্তিদার কলকাতার ভোটার। অন্যদিকে এতদিন উত্তর ২৪ পরগনায় ভোট দিয়ে আসছেন কাকলি ঘোষ দস্তিদারের (Kakoli Ghosh Dastidar) মা ও বোন। তবে তাঁদের নাম খসড়া তালিকায় নেই বলে খবর। সেই কারণে কাকলির দুই ছেলেকে কলকাতা ও মা ও বোনকে বারাসত ২ নম্বর ব্লকে হাজিরা দিতে বলা হয়েছে। এই ঘটনা সামনে আসতেই শোরগোল পড়ে গিয়েছে রাজ্য রাজনীতিতে। এই ঘটনায় তৃণমূল সাংসদ দাবি করেছেন, বিজেপির অঙ্গুলিহেলনেই ইচ্ছে করেই নাম বাদ দেওয়া হচ্ছে।

আরও খবর : দিলীপ বন্দনায় অভিজিৎ গঙ্গোপাধ্যায়! অস্বস্তি বাড়ল শুভেন্দু শিবিরে?

কাকলি অভিযোগ করেছেন, আমার মা-বোন দীর্ঘদিন ধরে ভোট দিয়ে আসছে। আমার দুই ছেলেও বহু বছর ধরে ভোট দিয়ে আসছে। তাঁরা ভারতের নাগরিক। তাঁদের বাবা (রাজ্যের প্রাক্তন মন্ত্রী সুদর্শন ঘোষ দস্তিদার) প্রাক্তন মন্ত্রী। কিন্তু এভাবে যদি তাঁদের নাম বাদ দেওয়া হতে পারে, তাহলে তাহলে বাংলা জুড়ে কী হচ্ছে, তা সহজেই অনুমেয়। এর পরেই তিনি আরও অভিযোগ করে বলেন, বিজেপি চাইছে যোকনও ভাবে বাংলার ভোটকে কলুষিত করে আসন্ন বিধানসভা ভোটে জয়লাভ করতে।

প্রসঙ্গত, গত ১৬ ডিসেম্বর প্রকাশিত হয়েছে ভোটার তালিকার নিবিড় সংশোধনের (SIR) খসড়া তালিকা। শনিবার, ২৭ ডিসেম্বর থেকে শুরু হচ্ছে শুনানি। ৩২ লক্ষ ভোটারকে এই শুনানিতে ডাকা হয়েছে। জানা গিয়েছে, ২০০২ সালের তালিকায় যাঁদের কোনও যেগসূত্র পাওয়া যায়নি, তাঁদেরকেই প্রথমে ডাকা হচ্ছে। তব এসবের মাঝে কাকলি ঘোষ দস্তিদারের পরিবারের সদস্যদের শুনানিতে ডাক পাওয়ার খবর সামনে এল।